Torna el millor cinema d’estrena al Tívoli
2025-07-24

Obres de teatre, concerts, presentacions falleres, manifestos reivindicatius, homenatges i, des del pròxim mes d’abril, cinema! El Centre Cultural Tívoli de Burjassot és el centre neuràlgic per excel·lència de l’activitat cultural del municipi i, des d’aquesta primavera, reprén un dels projectes d’arts escèniques més esperats pels ciutadans: la programació cinematogràfica. I és que, a partir del mes d’abril, la ciutadania podrà gaudir, sense eixir de Burjassot i a un preu la meitat d’econòmic que en la resta de sales, de les millors estrenes de cinema.

Així, la programació cinematogràfica tornarà al cinema Tívoli, tots els caps de setmana,a i es programarà sempre que no coincidisca amb alguna altra activitat cultural prèviament programada en aquest espai municipal. El primer cap de setmana de cinema serà el de l’1 al 3 d’abril, amb la projecció de dues estrenes, actualment en cartell de totes les sales: “Kung Fu Panda 3”, per a públic familiar i “Cien años de perdón”, per a públic adult. Les entrades tindran un preu únic de quatre euros i s’adquiriran en la mateixa taquilla del Tívoli.

“Kung Fu Panda 3” es projectarà el divendres 1 d’abril i el dissabte 2 d’abril, a les 19 h mentre que el diumenge 3 d’abril es projectarà a les 17 h. En aquesta tercera pel·lícula d’animació de la saga “Kung Fu Panda”, Po haurà de fer front a dos desafiaments èpics: un, d’origen sobrenatural; l’altre, molt prop de la seua llar, amb l’aparició del que diu ser el seu pare biològic.

“Cien años de perdón” arribarà al Tívoli el divendres 1 d’abril, a les 22:30 h. També hi haurà passe el dissabte 2 d’abril, a les 22:30 h i el diumenge 3 d’abril, a les 19:30 h. Dirigit per Daniel Calpalsoro i protagonitzat per actors de la talla de Luis Tosar, Rodrigo de la Serna, José Coronado, Patricia Vico o Luis Arévalo, entre uns altres, aquest thriller recentment estrenat, submergeix l’espectador en una tibant història que conjumina acció, denúncia, compromís ètic i dosi d’humor. Un matí plujós, sis homes disfressats i armats assalten la seu central d’un banc a València. El que semblava un robatori net i fàcil, prompte es complica i res eixirà com estava planejat. Açò provoca desconfiança i enfrontament entre els dos líders de la banda, “El Uruguayo” i “El Gallego”. Però què és exactament el que cerquen els atracadors?